**Návrh zmeny zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov**

***§ 18 ods. 8 sa vypúšťa druhá veta*** *„Takto zistený príjem sa prehodnocuje pri opakovaných peňažných príspevkoch na kompenzáciu vždy v júli bežného roka a platí do konca júna nasledujúceho roka; za obdobie, za ktoré sa príjem prehodnocuje, sa považuje kalendárny rok, ktorý predchádza kalendárnemu roku, v ktorom sa prehodnocovanie vykonáva.“*

***§ 18 sa vypúšťa ods. 9***

***§ 18 ods. 12 sa vypúšťa*** *„,pri prehodnocovaní príjmu“*

**Zdôvodnenie:**

Súčasná právna úprava pri zisťovaní nároku na peňažné príspevky na kompenzáciu má jednu z podmienok skúmať príjem žiadateľa - fyzickej osoby s ťažkým zdravotným postihnutím a s ňou spoločne posudzovaných osôb. Tento mechanizmus považujeme za účelný,  efektívny a adresný v konaní o podaní žiadosti. Je však až mrhaním personálnych a prevádzkových kapacít následné každoročné prehodnocovanie nároku na opakované peňažné príspevky na kompenzáciu a zisťovanie príjmu za predchádzajúci kalendárny rok pre nárok na príspevky na ďalšie ročné obdobie (peňažné príspevky na kompenzáciu zvýšených výdavkov, peňažné príspevky na opatrovanie, ktoré sú vyplácané v nižšej sume vzhľadom na príjem fyzickej osoby s ŤZP). Odborní pracovníci, väčšinou absolventi II. stupňa VŠ odboru sociálna práca, sú v procese každoročného skúmania príjmov fyzických osôb s ŤZP a ich rodinných príslušníkov zahltení vykonávaním administratívnych úkonov súvisiacich výhradne s touto činnosťou v rozsahu minimálne 3 mesiace. Tieto činnosti spočívajú vo vyzvaní oprávnených poberateľov, zisťovaní okruhu spoločne posudzovaných osôb, obdobia spoločného posudzovania, zisťovania príjmov z ďalších činností, preventívnou kontrolou v informačnom systéme Sociálnej poisťovne, nahadzovaním všetkých príjmov do informačného systému spracovania dávok – RSD (a to u každej spoločne posudzovanej osoby osobitne, osobitne aj za obdobia kedy patria do okruhu spoločne posudzovaných osôb) ap. Výsledným efektom tejto personálne a materiálne nákladnej činnosti je minimálny počet odňatých príspevkov z dôvodu prekročenia príjmu posudzovaných poberateľov peňažných príspevkov (napríklad z počtu 1 600 peňažných príspevkov je 7 - 10 príspevkov odňatých a to tiež z dôvodu minimálnej sumy, pre ktorú prekročia hranicu príjmu pri posudzovaní ďalšieho na peňažný príspevok).

Každoročné skúmanie príjmov poberateľov opakovaných peňažných príspevkov na kompenzáciu ŤZP vnímame ako plytvanie odborným potenciálom a v neposlednom rade aj s negatívnym dopadom na materiálne náklady. Čas strávený týmito úkonmi (porovnateľnými s úkonmi mzdového pracovníka), by sociálni pracovníci mohli venovať adresnému sociálnemu poradenstvu, terénnej sociálnej práci a efektívnemu poskytovaniu peňažných príspevkov. Pre časovú náročnosť overovania ďalšieho nároku na peňažné príspevky opakovaným skúmaním príjmov, sa stráca zmysel sociálnej práce s fyzickými osobami s ťažkým zdravotným postihnutím, záujem o samotného klienta je v reťazci na konci. Tento krok by ocenili nielen sociálni pracovníci, ale aj fyzické osoby s ŤZP ako poberatelia peňažných príspevkov na kompenzáciu, ktorí každoročne u všetkých spoločne posudzovaných osôb za predchádzajúci kalendárny rok dokladujú všetky príjmy. O zbytočnom zahltení neefektívnymi činnosťami kompetentných pracovníkov a „odsúvaní“ iných podstatnejších výkonov, svedčí aj nespokojnosť s prácou úradov práce, sociálnych vecí a rodiny a prístupom „úradníkov“ a  opodstatnenými sťažnosťami zo strany občanov (viď výsledky šetrenia podnetov ŤZP občanov adresovaných Komisárke pre osoby s ťažkým zdravotným postihnutím).

Skúmanie príjmu pre nárok na peňažné príspevky na kompenzáciu navrhujeme ponechať v konaní o podaní žiadosti.